থিয়েটার রোডে গাছকাটা নিয়ে বিতর্ক

কলকাতা: গাছ কাটার ক্ষেত্রে রয়েছে কঠোর আইন। যেকোনও পুরনো বা বড় গাছ কাটতে হলে সংশ্লিষ্ট কর্তৃপক্ষের অনুমতি বাধ্যতামূলক। অনুমতি ছাড়া গাছ কাটলে জামিন-অযোগ্য ধারায় মামলা পর্যন্ত হতে পারে। কিন্তু সেই নিয়ম মানা হচ্ছে তো? প্রশ্ন উঠছে থিয়েটার রোড (Theatre Road) ও সংলগ্ন মহারানা প্রতাপ স্কোয়ার পার্কে (Square Park)।

অভিযোগ, পার্কের সৌন্দর্যায়নের নামে একের পর এক বড় গাছ কেটে ফেলা হচ্ছে। পার্কের ভেতরে বেশ কিছু পুরনো গাছ উজাড় করে কংক্রিট নির্মাণের কাজ চলছে জোরকদমে। বিষয়টি সামনে আসতেই রীতিমতো ঝড় উঠেছে সোশ্যাল মিডিয়ায়। ক্ষোভে ফুঁসছে স্থানীয় মানুষজন। অভিযোগের আঙুল উঠেছে কেএমসি ও কেএমডিএ–র দিকেও।

আরও পড়ুন: হাওড়া পুরসভায় কোটি টাকার দুর্নীতি অভিযোগ নিয়ে হাইকোর্টে জনস্বার্থ মামলা

স্থানীয় বাসিন্দাদের দাবি, “এত বড় বড় গাছ রাতারাতি উধাও হয়ে যাচ্ছে! কে অনুমতি দিয়েছে? কোথায় পরিবেশ সংক্রান্ত পর্যালোচনা?” সোশ্যাল মিডিয়ায় ছড়িয়ে পড়া ছবি ও ভিডিয়োতে দেখা যাচ্ছে, এক ডজনেরও বেশি পুরনো, বিশালাকৃতির গাছ কেটে ফেলা হয়েছে বলে দাবি করা হচ্ছে।

পরিবেশবিদরা সরাসরি প্রশ্ন তুলেছেন, “সবুজ উজাড় করে সাজসজ্জা করলেই কি উন্নয়ন?” তাদের মতে, যেকোনও উন্নয়ন প্রকল্পে পরিবেশগত মূল্যায়ন বাধ্যতামূলক, স্থানীয়দের মতামত না নিয়ে কাজ করা আইনবিরুদ্ধ, বড় গাছ কাটা মানেই এলাকার পরিবেশগত ভারসাম্য নষ্ট হওয়া, শহরের তাপমাত্রা, বায়ুদূষণ ও জলধারণ ক্ষমতার উপর বড় প্রভাব পড়বে।

এলাকার বাসিন্দারা স্পষ্ট দাবি জানিয়েছেন, প্রকল্প সংক্রান্ত সব নথি প্রকাশ করতে হবে। কেএমসি ও কেএমডিএ-কে স্পষ্ট ব্যাখ্যা দিতে হবে। কার অনুমতিতে, কেন গাছ কাটা হল, তা স্বচ্ছভাবে জানাতে হবে। স্থানীয়দের মতে, সৌন্দর্যায়ন নয়, বরং কংক্রিটায়নের নামে সবুজ ধ্বংস হচ্ছে, যা ভবিষ্যতে ভয়াবহ প্রভাব ফেলতে পারে।